Carlo Coccia

Compositor.
Carlo Coccia a l'era nassù a Nàpoli ai 14 d'avril dël 1782, fieul dël violinista Niccolò Coccia.

Motobin giovo a l'era intrà al Conservatòri dla Madòna ëd Loreto e chèiche soe composission, ancor zerbe, a l'ero stàite apressià da Paisiello; chiel-sì a l'ha presentalo al re 'd Nàpoli Giusep Bon-apart, ch'a l'ha vorsulo 'me magìster acompagnator për la mùsica da stansia.

J'achit teatraj ëd Coccia a son nen ëstàit tant bon, e soa prima òpera portà an sena, Il matrimonio per cambiale, a Roma al teatro Valle ant la stason dl'otonn 1807, a l'ha nen avù sucess.
Ël giovo composidor a l'é antlora intrà ant un perìod ëd crisi, ma Paisiello a l'ha possalo a andé anans e a l'ha faje avèj dij contrat për dij teatro ëd Venessia, Bològna e Fërara, për òpere dròle.
Mersì ëdcò ai cantant, Coccia a l'ha vagnà na riputassion con vàire composission operìstiche, coma Il poeta fortunato, Voglia di dote e non di moglie, La verità nella bugia.
A l'avìa ëdcò chiel na discreta vos da tenor leger e chèich vira a l'é ancapitaje ëd rampiassé ij cantant.

Ij prim sign ëd sò stil a son ëstàit esprimù ant l'òpera Clotilde, ch'a l'ha avù soa prima esecussion dl'istà 1815 al teatro San Benedet ëd Venessia.
Dl'istess ann, Coccia a l'ha esordì a La Scala con I begli usi di città e al Regio ëd Turin con Teseo e Medea.
Apress avèj componù l'òpera seria Atar për ël teatro San Carl ëd Lisbon-a, anandiand na colaborassion con ël poeta ëd teatro Felice Romani, dël 1827 Coccia a l'ha portà l'òpera Maria Stuard al teatro King ëd Londra.

Ij crìtich musicaj a l'han soens arprociaje ëd compon-e tròp an pressa: për esempi, an mach quìndes dì a l'ha scrivù Donna Caritea, un-a 'd soe òpere pì portà an sena.
A l'ha seghità a scrive d'òpere fin-a al 1841; la dariera a l'é stàita Il lago delle fate (componùa durant soa residensa a Turin, anté che dal 1836 a l'era stàit nominà prim magìster e ispetor dl'Academia Filarmònica, con l'ancàrich ëd mostré ël cant).
Cost'òpera a l'é stàita un faliment total e Coccia a l'ha chità ëd compon-ne: fin-a a antlora a l'avìa scrivune tranteset.

A l'é antlora sucedù a Francesco Saverio Mercadante coma magìster ëd capela a la catedral ëd Noara.
A Noara a l'ha componù vintequatr mësse e na caterva ëd composission religiose për òrgo e orchestra.

Carlo Coccia a l'é mòrt a Noara ai 13 d'avril dël 1873.
A l'han dlongh dedicaje ël teatro Vej dla sità fin-a che ant ël 1888 a l'é stàit prontà ël Teatro Coccia.

Coccia, Carlo